b'\n_START_ARTICLE_\nDiferencialin\xc4\x97 pavara\n_START_PARAGRAPH_\nDiferencialin\xc4\x97 pavara (arba diferencialas) \xe2\x80\x93 pavara, tolygiai paskirstanti sukam\xc4\x85j\xc4\x85 j\xc4\x97g\xc4\x85 abiem automobilio (ar kitos transporto priemon\xc4\x97s) ratams, net jei jie sukasi nevienodu grei\xc4\x8diu._NEWLINE_\xc5\xa0is mechanizmas reikalingas automobiliui darant pos\xc5\xabk\xc4\xaf, kai vienas pos\xc5\xabkio krypties pus\xc4\x97je esantis ratas juda l\xc4\x97\xc4\x8diau. Be jo ratai ima praslysti, genda padangos ir gadinami keliai. Keturis varomus ratus turintiems automobiliams paprastai reikalingas ir papildomas diferencialas sukimo j\xc4\x97gai tarp priekin\xc4\x97s ir galin\xc4\x97s a\xc5\xa1i\xc5\xb3 paskirstyti (nebent viena a\xc5\xa1is b\xc5\xabt\xc5\xb3 perjungiama kaip varomoji tik va\xc5\xbeiuojant bekele)._NEWLINE_Diferencial\xc4\x85 paprastai sudaro keletas kombinuot\xc5\xb3 k\xc5\xabgini\xc5\xb3 pavar\xc5\xb3. Iliustracijoje parodytame diferenciale, variklis suka did\xc4\xafj\xc4\xaf (m\xc4\x97lyn\xc4\x85) dantrat\xc4\xaf su prie jo pritvirtinta sta\xc4\x8diakampe d\xc4\x97\xc5\xbee. Kairiojo (raudonas) ir de\xc5\xa1iniojo (geltonas) rato varomieji dantra\xc4\x8diai \xc5\xa1ios d\xc4\x97\xc5\xbe\xc4\x97s at\xc5\xbevilgiu gali suktis laisvai. \xc5\xbdaliasis dantratis paskirsto sukam\xc4\x85j\xc4\x85 j\xc4\x97g\xc4\x85. Jis irgi d\xc4\x97\xc5\xbe\xc4\x97s at\xc5\xbevilgiu gali suktis laisvai._NEWLINE_Jei abu ratai sukasi tuo pa\xc4\x8diu grei\xc4\x8diu, jiems teikiama vienoda j\xc4\x97ga ir paskirstantis \xc5\xbealiasis dantratis nejuda. Jei vienas ratas (pavyzdyje \xe2\x80\x93 kairysis) d\xc4\x97l koki\xc5\xb3 nors prie\xc5\xbeas\xc4\x8di\xc5\xb3 yra stabdomas, tai automati\xc5\xa1kai padidina kito (pavyzdyje \xe2\x80\x93 de\xc5\xa1iniojo) rato sukimosi greit\xc4\xaf._NEWLINE_\xc5\xa0i paprasta sistema turi rimt\xc4\x85 tr\xc5\xabkum\xc4\x85 \xe2\x80\x93 jei vienas rat\xc5\xb3 praras sukibim\xc4\x85 su keliu (atsidurs ant ledo, didelio purvo, pakils \xc4\xaf or\xc4\x85), jam bus perduodama visa sukamoji j\xc4\x97ga. Antrasis ratas, kuris galb\xc5\xabt i\xc5\xa1ve\xc5\xbet\xc5\xb3 \xc4\xafklimpus\xc4\xaf automobil\xc4\xaf, sukamas nebus._NEWLINE_Papras\xc4\x8diausias problemos sprendimas \xe2\x80\x93 laikinai \xc4\xafjungiamas diferencialo blokavimo mechanizmas. Taip pat naudojami sud\xc4\x97tingesni diferencialai, kuriose did\xc5\xbeiausias rat\xc5\xb3 sukimosi grei\xc4\x8dio skirtumas yra apribotas.'